Afrikaans bly vir eers by MeyersparkArgieffoto Die Gautengse onderwysdepartement het bevestig dat Afrikaans as onderrigmedium vir 2017 by Laerskool Meyerspark sal bly. Talle besorgde ouers het hulle na die media gewend nadat hulle in kennis gestel is dat Afrikaanse klasse vir gr.2 tot 6 van volgende jaar afgeskaf sal word. Die beheerliggaam het ook besluit om die skoolure van die skool te verleng en die skool se uniform en embleem te verander omdat dit ŉ Afrikaanse leuse bevat. Die ouers het verlede week ŉ prokureursbrief met hul griewe aan die onderwysdepartement oorhandig waarna die departement ondersoek ingestel het. “Afrikaans sal nie in die volgende akademiese jaar by Laerskool Meyerspark afgeskaf word nie,” het Oupa Bodibe, ŉ woordvoerder van die departement, gesê. Hy het bevestig dat die beheerliggaam van die skool sekere prosedurele foute begaan het tydens die besluit om die onderrigmedium en die naam van die skool te verander. Laerskool Meyerspark se embleem soos dit tans lyk gaan binnekort verander. Foto: Rainbowgr.com “Die beheerliggaam is wel by magte om besluite te neem oor die taalbeleid van ŉ skool, asook ŉ skool se naam, embleem en uniform. Hierdie besluite moet egter in oorleg met die ouers en skoolgemeenskap geneem word en dit is net voorstelle wat vir goedkeuring aan die onderwysdepartement se betrokke distrikskantoor voorgelê moet word. “Die beheerliggaam kan nie net een oggend opstaan en summier besluit om die skool se taalbeleid te verander nie. Die realiteit is dat daar net 164 Afrikaanse kinders in die skool van 1 297 leerders is. Die skool sal een of ander tyd moet verengels. Nogtans kan ŉ skool nie net die Afrikaanse leerders uitskop nie, daar moet voorsiening vir hulle gemaak word,” het Bodibe gesê. Earl Kim-fley, ŉ ouer wat die groep besorgde ouers verteenwoordig, het bevestig dat die ouers nog geen formele terugvoer van die onderwysdepartement of skool ontvang het oor die besluit vir die komende akademiese jaar nie.